Από το 2000 μέχρι σήμερα, στο πλαίσιο συγχρηματοδοτούμενων προγραμμάτων (Γ΄ ΚΠΣ, ΕΣΠΑ), έχει δρομολογηθεί και βρίσκεται σε εξέλιξη, η διαδικασία αποκατάστασης του μνημείου, μέσω μιας σειράς διεπιστημονικών μελετών. Καταρχάς, πραγματοποιήθηκε για πρώτη φορά, η λεπτομερής αρχιτεκτονική τεκμηρίωση του αρχαίου θεάτρου, η αξιολόγηση της παθολογίας του και η καταγραφή των προβλημάτων που αντιμετωπίζει. Ακολούθησε η πιλοτική εφαρμογή των προτάσεων αποκατάστασης στην πρώτη κερκίδα του πρώτου διαζώματος και στον ανατολικό αναλημματικό τοίχο, ενώ στη συνέχεια, η αποκατάσταση, ως καθολική επέμβαση, συνεχίστηκε έως και την έκτη κερκίδα και στοχευμένα στην έβδομη, όγδοη και ένατη, επίσης της πρώτης ζώνης του θεάτρου.